Na osnovu  člana 34 st. 1 i 3 i  člana 40 stav 2 tačka 3 Zakona o državnoj imovini  („Službeni list CG“ br. 21/09, 40/11, 23/25 i 160/25), člana 38 stav 1 tačka 9  Zakona o lokalnoj samoupravi („Službeni list CG“, br. 2/18, 34/19, 38/20, 50/22, 84/22, 81/25 i 98/25), člana 35  stav 1 tačka 9 i člana 38 stav 1 Statuta opštine Nikšić („Službeni list CG - Opštinski propisi“, br. 31/18, 21/23, 62/25 i 42/25) Skupština opštine Nikšić, na sjednici održanoj ________2026.godine, donijela je

O D L U K U

o  prodaji građevinskog zemljišta DOO„WMP Gradnja“ Nikšić  radi dokompletiranja urbanističke parcele broj  8 ( urbanistički blok 3B), u skladu sa Detaljnim urbanističkim planom  „Centar“
Član 1

Opština Nikšić prodaje neposrednom pogodbom DOO„WMP Gradnja“ Nikšić  zemljište ukupne površine 449 m2,  označeno  katastarskom parcelom broj 1344, njiva 1.klase površine 449 m2, upisana u listu nepokretnosti broj 787 KO Nikšić, kao svojina Države Crne Gore sa pravom raspolaganja opštine Nikšić,  po cijeni od 257,00 € po m2 zemljišta. 
Zemljište iz stava 1 ovog člana prodaje se za potrebe dokompletiranja urbanističke parcele broj 8 (urbanistički blok 3B), u skladu sa Odlukom o donošenju Detaljnog urbanističkog plana „Centar“ („Službeni list Crne Gore“, broj 50/18), na kojoj je planirana izgradnja  objekta centralne djelatnosti – stambeno - poslovnog objekta, spratnosti P+2.

Član 2

 Urbanističku parcelu broj 8 (urbanistički blok 3B), ukupne površine  2.314 m2, pored zemljišta iz člana 1  stav 1 ove odluke, čine katastarska parcela broj 1345/1,  dvorište površine 519 m2 i zemljište ispod porodične stambene zgrade broj 1 površine 101m2, katastarska parcela broj 1345/2,  dvorište površine 31 m2 i katastarska parcela broj 1345/3,  dvorište površine 15 m2 upisane u listu nepokretnosti broj 504 KO Nikšić kao svojina DOO„WMP Gradnja“ Nikšić,  kao i djelaova katastarskih parcela  u susvojini Popović Vase i Milović Stanke, svojini Minić Dragice, svojini Milačić Nade, svojini Bijelović Miladina, korišćenje JU OŠ „Olga Golović“ i svojini Tončić Olge.  
Obavezuje se DOO„WMP Gradnja“ Nikšić, da kao većinski vlasnik urbanističke parcele broj 8 (urbanistički blok 3B), riješi imovinsko-pravne odnose sa ostalim vlasnicima katastarskih parcela čiji djelovi  ulaze u sastav predmetne urbanističke parcele.

Član 3

Prodaja zemljišta iz člana 1 stav 1 ove odluke, vrši se po  utvrđenoj cijeni od  257,00 € po m2 zemljišta, što za površinu od 449 m2 ukupno iznosi 115.939,00 €, u skladu sa procjenom  od 20.06.2026.godine urađenom od strane Komisije za procjenu nepokretnih stvari u imovini opštine Nikšić formirane Rješenjem predsjednika opštine Nikšić broj 02-031-2248 od 11.07.2025. godine.
Iznos cijene iz stava 1 ovog člana   DOO„WMP Gradnja“ Nikšić  je dužno  uplatiti u roku od 60 dana od stupanja  na snagu ove odluke, u protivnom pokrenuće se postupak za prestanak važenja iste.    

Član 4

Međusobna prava i obaveze između Opštine Nikšić i DOO„WMP Gradnja“ Nikšić  regulisaće se posebnim ugovorom, u skladu sa ovom odlukom.
  Član  5

  Ovlašćuje se predsjednik Opštine Nikšić da zaključi ugovor iz člana 4 ove odluke.

Član 6

Ova odluka stupa na snagu osmog dana od dana objavljivanja u „Službenom listu  Crne Gore - Opštinski propisi“. 

Broj: 01-030-  

Nikšić, 
2026.godine

            SKUPŠTINA OPŠTINE NIKŠIĆ




 



        P R E D S J E D N I K                                                                      
                                                                               Milica Lalatović Žižić,s.r.
Obrazloženje 

Pravni osnov za donošenje ove odluke je sadržan u članu 34 stav 1 Zakona o državnoj imovini („Službeni list CG“, br. 21/09, 40/11, 23/25 i 160/25), kojim je propisano da Opština odlučuje o sticanju i raspolaganju pravima koja  joj pripadaju u skladu sa ovim zakonom, dok je istim članom u stavu 3 propisano da o otuđenju imovinskih prava na nepokretnostima koje pripadaju opštini, prethodno saglasnost daje Vlada, osim u slučajevima iz člana 40 stav  2 tačka 1, 2, 3 i 4 ovog zakona. Članom 40 stav 2 tačka 3 propisuje se da se prodaja stvari i drugih dobara u državnoj imovini može vršiti neposrednom pogodbom u slučaju  kada je vlasnik katastarske parcele dužan da trpi promjene granica urbanističke parcele, prema planu parcelacije (dokompletiranje urbanističke parcele).

Članom 38 stav 1 tačka 9 Zakona o lokalnoj samoupravi („Službeni list CG“, br. 2/18, 34/19, 38/20, 50/22, 84/22, 81/25 i 98/25) propisano je da Skupština raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina.  

Članom 35 stav 1 tačka  9 Statuta Opštine Nikšić („Službeni list CG - Opštinski propisi, br. 31/18, 21/23, 62/25 i 42/25) određeno je da Skupština raspolaže imovinom, a članom 38 stav 1 Statuta opštine Nikšić propisuje se koje akte Skupština donosi u vršenju poslova iz svog djelokruga.

Razlozi za donošenje 

DOO„WMP Gradnja“ Nikšić  obratilo  se Predsjedniku opštine Nikšić,  zahtjevom za otkup gradjevinskog zemljišta u raspolaganju opštine Nikšić,  za potrebe kompletiranja urbanističke parcele broj 8 (urbanistički blok 3B), u skladu sa Odlukom o donošenju Detaljnog urbanističkog plana „Centar“ („Službeni list Crne Gore“, broj 50/18). 
 Katastarske parcele koja je predmet odluke čini dio urbanističke parcele broj 8 (urbanistički blok 3B) ukupne površine 2314 m2  i označena je katastarskom parcelom broj 1344, njiva 1.klase površine 449 m2, upisana u listu nepokretnosti broj 787 KO Nikšić, kao svojina Države Crne Gore sa pravom raspolaganja opštine Nikšić, na kojoj je u skladu sa Odlukom o donošenju Detaljnog urbanističkog plana „Centar“ („Službeni list Crne Gore“, broj 50/18), planirana izgradnja  objekata mješovite namjene, spratnosti P+2.
DOO„WMP Gradnja“ Nikšić je vlasnik susjednih katastarskih  parcela  ukupne površine 666 m2 i to katastarske parcele broj 1345/1,  dvorište površine 519 m2 i zemljište ispod porodične stambene zgrade broj 1 površine 101m2, katastarske parcele broj 1345/2,  dvorište površine 31 m2 i katastarske parcele broj 1345/3,  dvorište površine 15 m2 upisane u listu nepokretnosti broj 504 KO Nikšić. 
Pored zemljišta koje je predmet Odluke a u raspolaganju je opštine Nikšić i zemljišta u svojini DOO„WMP Gradnja“ Nikšić  urbanističku parcelu  broj 8 (urbanistički blok 3B), ukupne površine 2314 m2 čine i djelovi katastarskih parcela  u svojini Popović Vase i Milović Stanke, Minić Dragice, Milačić Nade, Bijelović Miladina, JU OŠ „Olga Golović“ i Tončić Olge.  „WMP Gradnja“ DOO Nikšić  kao većinski vlasnik na urbanističkoj parceli  ima pravo da neposrednom pogodbom kupi zemljište iz člana 1 stav 1 ove odluke u skladu sa članom 40 stav 2 tačka 3 Zakona o državnoj imovini u cilju dokompletiranja iste.

Obaveza DOO„WMP Gradnja“ Nikšić  je da riješi imovinsko-pravne odnose sa ostalim vlasnicima katastarskih parcela čiji djelovi  ulaze u sastav predmetne urbanističke parcele.

Odlukom je utvrđena vrijednost zemljišta u iznosu od  115.939,00 €, odnosno  257,00€ po m2 zemljišta, a sve prema procjeni Komisije za procjenu nepokretnih stvari u imovini Opštine od 20.06.2026. godine. Navedeni  iznos  DOO„WMP Gradnja“ Nikšić  je  dužno Opštini Nikšić platiti kao cijenu koštanja ove nepokretnosti, u roku od 60 dana od dana stupanja na snagu ove odluke.

 Predsjednik Opštine, kao izvršni organ vlasti, u čijoj je nadležnosti shodno članu 58 stav 1 tačka 6 Zakona o lokalnoj samoupravi i članu 83 stav 1 tačka 6 Statuta opštine Nikšić, odlučivanje o otuđenju imovinskih prava na nepokretnostima neposrednom pogodbom, delegira nadležnost za donošenje ove odluke Skupštini opštine Nikšić. Delegiranje svoje nadležnosti Skupštini opštini Nikšić, Predsjednik smatra opravdanim, jer je ista najviši opštinski organ vlasti i organ koji ima najšira zakonodavna i statutarna ovlašćenja u vezi sa raspolaganjem državnom svojinom u imovini Opštine Nikšić u skladu sa zakonom i Statutom. 

Naime, Skupština opštine kao predstavnički organ Opštine, ima ovlašćenja da raspolaže državnom imovinom na kojoj imovinska prava vrši opština u skladu sa Zakonom o državnoj imovini, pa po principu poznatom još od rimskog prava, organ vlasti koji ima šira ovlašćenja može odlučivati u postupku koji je u nadležnosti organa vlasti koja ima uža ovlašćenja, što znači „ ko može više može i manje“. („ U većem je i manje, jer kome je dopušteno više, ne može mu se uskratiti i manje“, po pravnim pravilima imovinskog prava koje je predviđao Opšti imovinski zakonik za Knjaževinu Crnu Goru).

Kada se ima u vidu delegiranje nadležnosti, kao pojam u pravnoj teoriji, smatramo da Predsjednik Opštine ima osnov da pitanje iz svoje nadležnosti prenese-delegira organu vlasti koji ima veća zakonodavna i statutarna ovlašćenja od samog Predsjednika, što je u konkretnom slučaju Skupština opštine Nikšić.

Ova odluka je u cjelosti usklađena sa važećim zakonima i podzakonskim propisima-  Odlukom o donošenju Detaljnog urbanističkog plana „Centar“ („Službeni list Crne Gore“, broj 50/18), te neposredna pogodba prilikom prodaje nepokretnosti primijenjena je upravo u slučaju koji je definisao član 40 stav 2 tačka 3 Zakona o državnoj imovini.

Zbog transparentnosti postupka rješavanja u ovim pravnim stvarima, koje se odnose na raspolaganje  državnom imovinom, očekujemo da  Skupština opštine kao najviši organ vlasti Opštine Nikšić neće osporiti delegiranje nadležnosti Predsjednika i da će shodno tome usvojiti predmetni Predlog odluke o  prodaji građevinskog zemljišta DOO„WMP Gradnja“ Nikšić   radi dokompletiranja urbanističke parcele broj  8 ( urbanistički blok 3B), u skladu sa Detaljnim urbanističkim planom  „Centar“.
DIREKCIJA ZA IMOVINU

